Andreas Metaxas

Andreas Metaxas (; Zefalonia, 1790 – Atenas, 1860ko irailaren 19a) greziar politikari, militar eta diplomazialaria izan zen. Greziako lehen ministroa izan zen 1843tik 1844ra.

Metaxas Konstantinoplako familia batean jaio zen. Ez zuen heziketa formalik jaso, baina italieraz eta frantsesez hitz egiten zuen, eta antzinako Greziako historian aditua izan zen.

Filiki Eteria elkarte sekretuko kide izan zen eta Greziako Independentzia Gerran parte hartu zuen. 1822an Lalaseko batailan zauritu zuten. Urte horretan Gerra ministro eta Polizia ministro izendatu zuten eta behin-behineko gobernuko kide izan zen.

Metaxasek Ioannis Kapodistrias babestu zuen eta bere aliatua izan zen amaierara arte. Armadako buru eta behin-behineko gobernuko kide izan zen Oto Greziakoa erregea iritsi arte.

Erregeordetzan, Metaxas Marseillara erbesteratu zuten bere ideologia liberalagatik. Geroago Espainiara bidali zuten Greziako enbaxadore gisa. 1839an Greziara itzuli zen eta 1841ean Alexandros Mavrokordatosen gobernuan Gai militarretako ministro izendatu zuten. 1843an Metaxas Errusiako alderdiko buru bihurtu zen.

1843ko abenduko iraultzaren ondoren, Metaxasek gobernua osatzeko eta batzar konstituziogile baterako hauteskundeak prestatzeko enkargua jaso zuen. Bere gobernuan sartu zituen Alexandros Mavrokordatos eta Ioannis Kolettis, Frantziako eta Ingalaterrako alderdietako buruak, eta lehen ministro izena hartu zuen lehen gobernuburu greziarra izan zen.

Metaxasek ordena mantentzea eta hauteskundeak egitea lortu zuen. Ondoren, diputatu, senatari, Finantza ministro eta Greziako enbaxadore izan zen Istanbulen, eta teniente jeneral mailara igo zen.

Kategoria:Grezia modernoaren independentziaren protagonistak
Kategoria:Greziako militarrak
Kategoria:Greziako lehen ministroak